
R E F E R A T  D E  A P R O B A R E
privind includerea Compartimentului de Primiri Urgențe al Spitalului Municipal Brad în programul de finanțare al Ministerului Sănătății

Compartimentul de Primiri Urgențe (CPU) al Spitalului Municipal Brad reprezintă principala poartă de acces a pacienților cu urgențe medico-chirurgicale din zona de nord a județului Hunedoara și funcționează conform prevederilor Ordinului Ministrului Sănătății nr. 1706/2007, asigurând triajul, evaluarea și stabilizarea pacienților critici, precum și tratamentul cazurilor de urgență.
Activitatea CPU este asigurată de o echipă multidisciplinară, formată din medici specialiști în medicină de urgență, medicină de familie și ATI, asistenți medicali de urgență, infirmiere, brancardieri și personal auxiliar. Competențele echipei permit gestionarea unui spectru larg de urgențe, de la politraumatisme și stop cardiorespirator, până la urgențe respiratorii, neurologice, ginecologice, pediatrice etc.
În conformitate cu prevederile art.100 din Legea nr. 95/2006 privind reforma în domeniul sănătăţii, republicată,  cu completările și modificările ulterioare:
„Art.100 - (1) Finanţarea acordării asistenţei medicale publice de urgenţă se face prin bugetul Ministerului Sănătăţii de la bugetul de stat şi din venituri proprii, prin bugetul Ministerului Afacerilor Interne, prin bugetele ministerelor şi instituţiilor cu reţea sanitară proprie, din donaţii şi sponsorizări, precum şi din alte surse prevăzute prin lege
(...)
(7) UPU şi CPU din cadrul spitalelor de urgenţă sunt finanţate din bugetul de stat, prin bugetul Ministerului Sănătăţii sau prin bugetele ministerelor şi instituţiilor cu reţea sanitară proprie, după caz, cu sumele aferente următoarelor cheltuieli:
a) cheltuieli cu personalul încadrat sau cu contract individual de muncă cu timp parţial pentru efectuarea gărzilor care desfăşoară activitatea în UPU/CPU în mod nemijlocit;
b) cheltuieli cu medicamente şi materiale sanitare;
c) cheltuieli ocazionate de investigaţiile paraclinice pentru cazurile rezolvate în aceste structuri, fără a fi necesară internarea lor în unitatea sanitară din care face parte respectiva UPU sau respectivul CPU, inclusiv cheltuieli necesare pentru repararea, întreţinerea, asigurarea şi verificarea echipamentelor medicale din dotarea UPU/CPU, pentru piesele de schimb, cheltuieli cu consumabile de birotică şi papetărie, cheltuieli cu reactivi şi consumabile pentru investigaţiile imagistice;
d) cheltuieli cu materiale de curăţenie şi dezinfectanţi;
e) cheltuieli cu asigurări, piese de schimb, carburanţi şi servicii de întreţinere a autospecialelor din dotarea UPU care au în structură şi SMURD.
(10) UPU şi CPU din cadrul spitalelor cu structuri de urgenţă aprobate potrivit dispoziţiilor legale, alte decât cele prevăzute la alin. (7), precum şi activităţile desfăşurate în camera de gardă sunt finanţate din bugetul Fondului naţional unic de asigurări sociale de sănătate şi sunt cuprinse în structura tarifului pe caz rezolvat.

(11) UPU şi CPU prevăzute la alin. (10) pot fi finanţate în condiţiile prevăzute la alin. (7), dacă în urma evaluării, efectuată de către Ministerul Sănătăţii şi comisia de specialitate a Ministerului Sănătăţii, se constată că acestea îndeplinesc condiţiile de organizare şi dotare prevăzute de legislaţia în domeniu.
(...)
(14) Aprobarea includerii CPU în structura unei UPU se face prin ordin al ministrului sănătăţii, în limita bugetului alocat finanţării UPU şi în baza unor criterii stabilite prin ordin al ministrului sănătăţii la propunerea comisiei de specialitate din cadrul Ministerului Sănătăţii”.
Compartimentele de Primire a Urgențelor din cadrul spitalelor pot fi finanţate de la bugetul de stat prin bugetul Ministerului Sănătăţii dacă în urma evaluării de către Ministerul Sănătăţii și comisia de specialitate a Ministerului Sănătăţii se constată că îndeplinesc condiţiile de organizare şi dotare prevăzute de Ordinul ministrului sănătăţii nr. 1706/2007 privind conducerea și organizarea unităților și compartimentelor de primire a urgențelor.
	CPU Brad este dotat corespunzător, funcționează conform legislației în vigoare și s-a dovedit a fi un pilon de siguranță medicală pentru populație. Rolul său strategic în gestionarea urgențelor medicale, atât prin promptitudinea intervențiilor, cât și prin calitatea actului medical, justifică în mod obiectiv necesitatea integrării acestei structuri în programul de finanțare directă al Ministerului Sănătății.
În contextul celor de mai sus, am inițiat prezentul proiect de hotărâre prin care am propus includerea Compartimentului de Primiri Urgențe al Spitalului Municipal Brad în programul de finanțare al Ministerului Sănătății și îl supun spre dezbatere și aprobare plenului Consiliului Local al Municipiului Brad în forma prezentată.
În susţinerea propunerii mele invoc prevederile art. 100 din Legea nr. 95/2006 privind reforma în domeniul sănătăţii, republicată, cu modificările şi completările ulterioare; ale art. 98 din Ordinul Ministrului Sănătăţii nr. 1706/2007 privind conducerea şi organizarea unităţilor şi compartimentelor de primire a urgenţelor, ale O.U.G. nr. 162/2008 privind transferul ansamblului de atribuţii şi competenţe exercitate de Ministerul Sănătăţii Publice către autorităţile administraţiei publice locale, cu modificările şi completările ulterioare, ale art. 129 alin. (1), alin. (2) lit. a) și alin. (3) lit. c) din O.U.G. nr. 57/2019 privind Codul administrativ, cu modificările şi completările ulterioare precum și ale Legea nr. 554/2004 a contenciosului administrativ, cu modificările și completările ulterioare;

